La Conselleria d'Obres Públiques inicia els tràmits per a millorar el servei de la Línia 2 de FGV entre Paterna i Llíria
20 de novembre de 2020

La Conselleria de Política Territorial, Obres Públiques i Mobilitat ha iniciat els tràmits per a millorar el servei de la L2 d'FGV entre Paterna i Llíria, segons ha anunciat el responsable del departament, Arcadi España.

Amb este objectiu, la Conselleria ha tret a licitació el contracte per a la redacció de l'Estudi Informatiu i dels Projectes Constructius de la duplicació de Via del tram Paterna- Fuente del Jarro de la infraestructura ferroviària VT-005. El pressupost ascendix a 495.189 euros i el termini de redacció és de 24 mesos.

Amb la duplicació de via en este tram es millorarà la seua capacitat i, d'esta forma, es podrà incrementar progressivament els serveis de la línia 2 FGV tant en l'oest de Paterna com en la resta del seu traçat entre aquesta localitat i el seu punt final a Llíria.

L'actual via única impedix la programació de serveis amb una freqüència inferior de 15 minuts més enllà de l'estació de Paterna, i condiciona a més el temps de recorregut a la necessitat de l'encreuament en determinades estacions. Per tant, ha afegit Arcadi España, "amb esta obra es millorarà l'oferta de transport públic en l'àrea metropolitana de València i al Camp de Túria, tant de manera directa com mitjançant la intermodalitat amb altres maneres de transport".